KIRJALLINEN KYSYMYS E-3749/00

esittäjä(t): Konstantinos Hatzidakis (PPE-DE) komissiolle

(4. joulukuuta 2000)

Aihe: Vakavia laiminlyöntejä yhteisön direktiivien 89/362 ja 92/46 täytäntöönpanossa Kreikassa

Tutkimuksessa, jonka Euroopan komission elintarvike- ja eläinlääkintätoimisto teki Kreikassa 28. helmikuuta ja 31. maaliskuuta 2000 välisenä aikana, havaittiin vakavia laiminlyöntejä yhteisön direktiivien 89/362(1) ja 92/46(2) täytäntöönpanossa.

Mitä laiminlyöntejä komissio totesi yhteisön direktiivien 89/362 ja 92/46 täytäntöönpanossa Kreikassa?

Mitä vaikutuksia niin eläinten kuin myös kuluttajien terveyteen kohdistuu yhteisön direktiivien 89/362 ja 92/46 puutteellisen täytäntöönpanon vuoksi?

Mitä toimia komissio aikoo toteuttaa, jotta Kreikka panisi täysimääräisesti täytäntöön nämä kaksi yhteisön direktiiviä?

(1) EYVL L 156, 8.6.1989, s. 30.

(2) EYVL L 268, 14.9.1992, s. 1.

David Byrnen komission puolesta antama vastaus

(19. helmikuuta 2001)

Arvoisan parlamentin jäsenen mainitsemat puutteet, joita elintarvike- ja eläinlääkintätoimiston tarkastajat havaitsivat Kreikkaan tekemänsä tarkastuskäynnin aikana, on kuvattu yksityiskohtaisesti lopullisessa tarkastuskertomuksessa (SANCO/1063/2000). Kertomus on luettavissa Internet-sivustolta, jonka osoite on seuraava: http://europa.eu.int/comm/food/fs/inspections/vi/reports/index_en.html.

Kertomus sisältää myös elintarvike- ja eläinlääkintätoimiston tarkastajien suositukset puutteiden korjaamiseksi.

Ihmisten ja eläinten terveyden kannalta huolestuttavin havainto koskee luomistautia. Tämä pienten märehtijöiden (vuohet, lampaat) ja nautakarjan tauti voi itse asiassa tarttua myös ihmiseen, kun ihminen (karjankasvattajat ja heidän perheensä) on kosketuksessa eläimiin tai nauttii raakamaitoa tai pastöroimattomasta maidosta valmistettuja maitotuotteita. Raakamaidon, lämpökäsitellyn maidon ja maitopohjaisten tuotteiden tuotantoa ja markkinoille saattamista koskevista terveyssäännöistä 16. kesäkuuta 1992 annetun neuvoston direktiivin 92/46/ETY 3 artiklan 2 kohdassa säädetään sen vuoksi, että tartuntatiloilta peräisin oleva maito on lämpökäsiteltävä.

Kreikan viranomaiset arvioivat, että 20 asukasta 100 000:sta asukkaasta kärsi vuonna 1999 tästä zoonoosista.

Komissio on jo useiden vuosien ajan tukenut taloudellisesti hävittämisohjelmia, joita Kreikan viranomaiset ovat esittäneet tätä alaa varten. Kreikassa vallitsevien vaikeiden olosuhteiden vuoksi (riittämätön eläinlääkintähenkilöstö, taudinmääritykseen liittyvät heikkoudet, eläinjalostuksessa sovelletut käytännöt ja vuodenaikojen mukainen siirtyminen laitumelta toiselle) tautia ei ole saatu riittävästi vähenemään. Kreikan viranomaiset vaihtoivat komission tukemana toimintalinjaansa vuonna 1998 ja alkoivat rokottaa eläimiä. Tulokset varsinkin ihmisten saamien tartuntojen vähentymisen osalta ovat nähtävissä vasta joidenkin vuosien kuluttua.

Brucella melitensis -tautia koskevia lisätietoja esitetään elintarvike- ja eläinlääkintätoimiston laatimassa tarkastuskertomuksessa (SANCO/1035/99) Internet-sivustolla: http://europa.eu.int/comm/dg24/health/vi/reports.

Näiden kahden kertomuksen perusteella Kreikan terveysviranomaiset ovat vahvistaneet lyhyen ja keskipitkän aikavälin parannustoimia koskevan aikataulun.

Elintarvike- ja eläinlääkintätoimisto on suunnitellut toimittavansa Kreikassa kaksi seurantatarkastusta, joissa arvioidaan näitä luvattuja parannustoimia paikan päällä. Toinen tarkastus koskee maidontuotannon hygieniaa, ja sen ajankohta on 12.16. maaliskuuta 2001; toisen, 25.29. kesäkuuta 2001 toimitettavan tarkastuksen aiheena on puolestaan luomistaudin hävittäminen. Tarkastuskäyntien tulokset käsitellään komissiossa, ja komissio toteuttaa niiden perusteella kaikki tarvittavat kuluttajansuojaan liittyvät toimet sekä Kreikassa että Kreikan ulkopuolella.